Generolo Romualdo Giedraičio artilerijos batalionas

Generolo Romualdo Giedraičio artilerijos batalionas (GRG AB) – Lietuvos ginkluotųjų pajėgų karinis dalinys.

Bataliono uždavinys – teikti ugnies paramą brigadai „Geležinis vilkas“ ir kitiems manevriniams daliniams.

Bataliono funkcijos:
 Ugnimi remti brigadą „Geležinis vilkas“ ir kitus manevrinius padalinius;
 Vykdyti pajėgų apsaugos užduotis;
 Atlikti kovinio aprūpinimo ir administravimo užduotis operacijos metu;
 Vykdyti vadovavimo ir valdymo užduotis operacijos metu;
 Pagal poreikį vykdyti specifines pėstininkų padalinių užduotis;
 Organizuoti specialiosios technikos ir ginkluotės priežiūrą bei remontą;
 Rengti bataliono kovinio rengimo planus ir organizuoti bei vykdyti padalinių mokymą nustatytų uždavinių pasiekimui;
 Dalyvauti įgyvendinant NATO pajėgų pasiūlymus;

Istorija 
Artilerijos projekto koordinacinė grupė prie KAM įsteigta 2000 m. sausio mėnesį. Projekto iniciatoriai buvo plk. ltn. Vygantas Bukauskas ir plk. ltn. Rimantas Šiurys. Galimybė kurti artilerijos batalioną atsirado Danijos kariuomenei pasiūlius perduoti Lietuvai perginkluojamo danų artilerijos bataliono ginkluotę, techniką, šaudmenis bei suteikti visokeriopą materialinę bei metodinę pagalbą.

Iš Danijos gauta pabūklų, transporto, sviedinių. Lengvąja ginkluote batalionas aprūpintas iš Lietuvos kariuomenės išteklių. Gauti pabūklai – 105 mm haubicos. Šio tipo pabūklai tinkami Lietuvos sąlygomis, kur daug raižytų vietovių, miškų, įvairaus dydžio gyvenviečių ir šaudymas aukšta trajektorija daug patogesnis bei efektyvesnis. Haubicos kartu su minosvaidžiais ir beatošliaužiais pabūklais gali būti naudojamos kompleksiniam ugnies palaikymui.

Koordinacinė grupė administravo bataliono kūrimo darbus, palaikė ryšius su partneriais Danijoje. Danijos Karalystės ambasada Lietuvoje pasamdė grupę vertėjų, kurie iš danų kalbos į lietuvių kalbą išvertė artilerijos kovos statutus bei kitus norminius dokumentus. Artilerijos batalionas įkurtas Rukloje, Didžiojo Lietuvos Etmono Jonušo Radvilos mokomojo pulko bazėje, kur vyko būsimojo bataliono personalo atranka ir mokymas.

Chronologija 
 2000 m. sausio 19 d. – įsteigta Artilerijos projekto koordinacinė grupė (direktorius plk. ltn. Vygantas Bukauskas).
 2000 m. rugpjūčio 12 d. – krašto apsaugos ministro įsakymu patvirtinta Artilerijos bataliono struktūra ir etatai.
 2001 sausio 1 d. – įsigaliojo Artilerijos bataliono struktūra ir etatų sąrašas, pradėtas formuoti Artilerijos batalionas.
 2001 gegužės 29 d. – patvirtintas Artilerijos bataliono skiriamasis ženklas (antsiuvas) ir kokarda.
 2002 m. rugsėjo 25 d. – Lietuvos kariuomenei iš Danijos buvo perduota ginkluotė ir technika, moderni stebėjimo įranga, nemažas šaudmenų kiekis.
 2002 m. sausio mėn. – 2003 m. sausio mėn. – valdymo grupės karininkų, ginkluotės karininkų, logistikos specialistų mokymas Danijos kariuomenės artilerijos ir logistikos mokyklose.
 2003 m. sausio 31 d. – Artilerijos batalionas priskirtas Motorizuotajai pėstininkų brigadai „Geležinis Vilkas"
 2004 m. balandžio 30 d. – Artilerijos batalionui suteiktas Generolo Romualdo Giedraičio vardas.
 2005 m. kovo 16 d. – artilerijos bataliono vadu paskirtas plk. ltn. Rimantas Šiurys.
 2008 m. rugpjūčio 1 d. – artilerijos bataliono vadu paskirtas mjr. Alvydas Šiuparis.
 2009 m. balandžio 15 d. – Artilerijos bataliono kariai palydėti į taikos rėmimo operaciją Afganistane PAG-9 sudėtyje.
 2009 m. gruodžio 16 d. – Artilerijos bataliono kariai grįžo iš taikos rėmimo operacijos. Paženklinta kovinė vėliava.
 2010 m. rugsėjo 27 d. – Artilerijos bataliono vadu paskirtas majoras Tomas Masaitis.
 2013 m. balandžio 19 d. – Artilerijos bataliono kariai palydėti į taikos rėmimo operaciją Afganistane PAG-17 sudėtyje.
2016 m. birželio 24 d. į Generolo Romualdo Giedraičio artilerijos batalioną atkeliavo pirmosios 155 mm. savaeigės artilerijos sistemos PzH2000.
2018 m. liepos 21 d. Artilerijos bataliono vadu paskirtas plk. ltn. Marijus Jonelis
2019 m. kovo 1 d. į Generolo Romualdo Giedraičio artilerijos batalioną atkeliavo pirmosios modernizuotosios 155 mm. savaeigės artilerijos sistemos PzH2000.

Struktūra 
Artilerijos batalionas dydžiu prilygsta standartiniam pėstininkų batalionui. Batalioną sudaro:
 Štabas
 Štabo baterija
Paramos baterija
 Taikinių aptikimo baterija
I 155 mm ugnies baterija
II 155 mm ugnies baterija
 Oro atakos valdymo vienetas

Prireikus batalionas galės kautis keliose vietose iš karto, suskirstytas į smulkesnius kovinius vienetus.

Ginkluotė 
 Artilerijos ginkluotė:
 PzH 2000 - 155 mm haubica
 Šaulių ginkluotė:
 SPF9 – pistoletai
 G-36 – automatiniai šautuvai
 Automobilių technika:
 Unimog 500 – sunkvežimiai
 MB GD – džipai
 Spec. paskirties sunkvežimiai AROCS
 Žemagrindžiai vilkikai MB Zetros

Nuorodos 
 Generolo Romualdo Giedraičio artilerijos batalionas 

Dabartinės Lietuvos kariuomenės artilerijos batalionai
Lietuvos kariuomenės Sausumos pajėgos